曲龍山歌 一
作者：顧況
朝代：唐

paragraphs: 曲龍丈人冠藕花，其顏色映光明砂。
玉繩金枝有通籍，五嶽三山如一家。
遙指叢霄呇靈島，島中曄曄無凡草。
九仙傲倪折五芝，翠鳳白麟回異道。
石臺石鏡月長明，石洞石橋連上清。
人間妻子見不識，拍雲揮手升天行。
摩天截漢何瀟灑，四石五雲更上下。
下方小兆更拜焉，願得騎雲作車馬。